钦定古今图书集成/理学汇编/文学典/第092卷 > 贝琼〈翱〉
## 钦定古今图书集成/理学汇编/文学典/第092卷 > 贝琼〈翱〉

按《明外史》本传：“琼字廷琚，一名阙，字廷臣，崇德人。性
坦率，笃志好学，年四十八始领乡荐。张士诚据平江，
屡征不就。洪武初，聘修《元史》，既成，受赐归。六年，以儒
士举至京师，除国子助教。太祖尝坐奉天殿，召琼及
诸助教赵俶、钱宰、郑涛等谕曰：‘汝一以孔子所定书
训课诸生，若苏秦、张仪，由战国尚诈，故得行其说，慎
勿以为教’。”琼等顿首受命。琼尝慨古乐不作，为《大韶
赋》以见志。宋濂之为司业也，建议立四学，并祀舜、禹、
汤、文为先圣。太祖既绌其说，琼复为《释奠解》驳之，识
者多是琼议。九年以本官改中都国子监，教勋臣子
弟。琼学行素优，虽将校武夫皆知礼重。十一年致仕
归，未几卒。子翱，字季翔，官楚府纪善，亦能诗。